CELEX: 
Language: el
Date: 2019-07-29 00:00:00
Title: EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ για την αναγνώριση του νομοθετικού και εποπτικού πλαισίου του Μεξικού ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας

EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.7.2019
            
            
               για την αναγνώριση του νομοθετικού και εποπτικού πλαισίου του Μεξικού ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
                  1
                και ιδίως το άρθρο 5 παράγραφος 6,
            
            
               Εκτιμώντας τα ακόλουθα:
            
            
               (1)Δυνάμει του άρθρου 5 παράγραφος 6 του κανονισμού (ΕΚ) αριθ. 1060/2009 η Επιτροπή εξουσιοδοτείται να εκδώσει απόφαση ισοδυναμίας δια της οποίας αναγνωρίζει ότι το νομοθετικό και εποπτικό πλαίσιο τρίτης χώρας εξασφαλίζει ότι οι οργανισμοί αξιολόγησης πιστοληπτικής ικανότητας («ΟΑΠΙ») που είναι εγκεκριμένοι ή εγγεγραμμένοι στην εν λόγω τρίτη χώρα συμμορφώνονται προς νομικά δεσμευτικές απαιτήσεις που απορρέουν από τον εν λόγω κανονισμό και υπόκεινται σε αποτελεσματική εποπτεία και επιβολή στην εν λόγω τρίτη χώρα. 
            
            
               (2)Ο σκοπός της εν λόγω απόφασης ισοδυναμίας είναι να επιτρέψει στους ΟΑΠΙ από το Μεξικό, εφόσον δεν είναι συστημικά σημαντικοί για τη χρηματοπιστωτική σταθερότητα ή την ακεραιότητα των χρηματοπιστωτικών αγορών ενός ή περισσότερων κρατών μελών, να καταθέτουν αίτηση για πιστοποίηση στην Ευρωπαϊκή Αρχή Κινητών Αξιών και Αγορών («ESMA»). Η εν λόγω απόφαση ισοδυναμίας παρέχει τη δυνατότητα στην ESMA να αξιολογεί τους προαναφερόμενους ΟΑΠΙ κατά περίπτωση και να χορηγεί εξαίρεση από ορισμένες οργανωτικές απαιτήσεις για τους ΟΑΠΙ που δραστηριοποιούνται στην Ευρωπαϊκή Ένωση, συμπεριλαμβανομένης της απαίτησης φυσικής παρουσίας στην Ευρωπαϊκή Ένωση. 
            
            
               (3)Για να θεωρηθεί ισοδύναμο το νομοθετικό και εποπτικό πλαίσιο τρίτης χώρας, πρέπει να πληροί τουλάχιστον τις τρεις προϋποθέσεις που ορίζονται στο άρθρο 5 παράγραφος 6 του κανονισμού (ΕΚ) αριθ. 1060/2009. 
            
            
               (4)Στις 28 Απριλίου 2014, η Επιτροπή εξέδωσε την εκτελεστική απόφαση 2014/247/ΕΕ
                  2
               , σημειώνοντας ότι οι τρεις αυτές προϋποθέσεις πληρούνται και θεωρώντας το νομοθετικό και εποπτικό πλαίσιο του Μεξικού για τους ΟΑΠΙ ως ισοδύναμο με τις απαιτήσεις του κανονισμού (ΕΚ) αριθ. 1060/2009 που ίσχυε τότε.
            
            
               (5)Σύμφωνα με την πρώτη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, οι οργανισμοί αξιολόγησης πιστοληπτικής ικανότητας σε τρίτη χώρα πρέπει να υπόκεινται σε έγκριση ή εγγραφή και επίσης σε αποτελεσματική εποπτεία και επιβολή του νόμου σε συνεχή βάση. Το πλαίσιο του Μεξικού απαιτεί από τους ΟΑΠΙ να είναι εγκεκριμένοι και να εποπτεύονται από τη μεξικανική Επιτροπή Τραπεζικού Τομέα και Κινητών Αξιών (Comisión Nacional Bancaria y de Valores, CNBV) για να λειτουργούν και να παρέχουν υπηρεσίες αξιολόγησης πιστοληπτικής ικανότητας. Η CNBV είναι εξουσιοδοτημένη να διερευνά τυχόν μέτρα ή ζητήματα που ενδέχεται να συνιστούν ή θα μπορούσαν να συνιστούν παραβίαση του νόμου. Η CNBV διαθέτει την εξουσία να ζητεί κάθε είδους πληροφορίες και έγγραφα, να διενεργεί επιτόπιους ελέγχους και να κλητεύει προς εμφάνιση ενώπιόν της κάθε πρόσωπο που θα μπορούσε να συμβάλει στην έρευνα. Η λειτουργία των ΟΑΠΙ μπορεί να απαγορεύεται ή να αναστέλλεται μόνιμα ή προσωρινά, ή να ανακαλείται η άδειά τους. Η CNBV έχει την εξουσία να επιβάλλει διοικητικά πρόστιμα. Η CNBV έχει θέσει σε εφαρμογή ετήσιους ελέγχους συμμόρφωσης των εγγεγραμμένων ΟΑΠΙ και, όπου απαιτήθηκε, επέβαλε κυρώσεις. Στη συμφωνία συνεργασίας που έχει συναφθεί μεταξύ της ESMA και της CNBV προβλέπεται ανταλλαγή πληροφοριών σχετικά με τα μέτρα επιβολής και εποπτείας που λαμβάνονται κατά των ΟΑΠΙ οι οποίοι αναπτύσσουν δραστηριότητες σε διασυνοριακή βάση.
            
            
               (6)Σύμφωνα με τη δεύτερη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, οι ΟΑΠΙ σε τρίτη χώρα πρέπει να υπόκεινται σε νομικά δεσμευτικούς κανόνες οι οποίοι είναι ισοδύναμοι με τους κανόνες που θεσπίζονται στα άρθρα 6 έως 12 του κανονισμού (ΕΚ) αριθ. 1060/2009 και στο παράρτημα I του εν λόγω κανονισμού. Το νομοθετικό και εποπτικό πλαίσιο του Μεξικού όσον αφορά την εταιρική διακυβέρνηση απαιτεί από τους ΟΑΠΙ να έχουν διοικητικό συμβούλιο, που απαρτίζεται από 21 διοικητικά στελέχη, κατ’ ανώτατο όριο, και εκ των οποίων τουλάχιστον το 25 % πρέπει να πληροί τις απαιτήσεις ανεξαρτησίας. Τα ανεξάρτητα διοικητικά στελέχη πρέπει, μεταξύ άλλων, να είναι αρμόδια για τη διαμόρφωση της πολιτικής και των μεθόδων για την αξιολόγηση πιστοληπτικής ικανότητας, την αποτελεσματικότητα του συστήματος εσωτερικού ελέγχου και την παρακολούθηση των διαδικασιών συμμόρφωσης και διακυβέρνησης. Οι συγκρούσεις συμφερόντων πρέπει να εντοπίζονται και να εξαλείφονται και, κατά περίπτωση, ο υπεύθυνος συμμόρφωσης πρέπει να ενημερώνεται σχετικά με κάθε δυνητική σύγκρουση συμφερόντων που θα μπορούσε να επηρεάσει τις αξιολογήσεις. Όταν ένας ΟΑΠΙ εντοπίζει περιπτώσεις σύγκρουσης συμφερόντων που θα μπορούσαν να επηρεάσουν τις αξιολογήσεις του, πρέπει να αποφεύγει να παρέχει τις υπηρεσίες του. Το νομοθετικό και εποπτικό πλαίσιο του Μεξικού περιλαμβάνει εκτενείς οργανωτικές απαιτήσεις για την τήρηση αρχείων και την εμπιστευτικότητα και προβλέπει ότι οι ΟΑΠΙ παραμένουν εξ ολοκλήρου υπεύθυνοι για τυχόν δραστηριότητες που έχουν ανατεθεί σε εξωτερικό φορέα. Οι οντότητες που παρέχουν υπηρεσίες εξωτερικής ανάθεσης στους ΟΑΠΙ υπόκεινται επίσης σε εποπτεία από τη CNBV. Οι ΟΑΠΙ οφείλουν να δημιουργήσουν επίσημους λειτουργικούς μηχανισμούς επανεξέτασης για την επανεξέταση των μεθόδων και των μοντέλων αξιολόγησης, και το μεξικανικό πλαίσιο περιλαμβάνει ευρύ φάσμα απαιτήσεων γνωστοποίησης όσον αφορά τις αξιολογήσεις πιστοληπτικής ικανότητας και τις δραστηριότητες αξιολόγησης. Συνεπώς, το νομοθετικό και εποπτικό πλαίσιο του Μεξικού θεωρείται ισοδύναμο με τον κανονισμό (ΕΚ) αριθ. 1060/2009 όσον αφορά τη διαχείριση των περιπτώσεων σύγκρουσης συμφερόντων, τις οργανωτικές απαιτήσεις, την ποιότητα των αξιολογήσεων και των μεθόδων αξιολόγησης, την κοινοποίηση των αξιολογήσεων της πιστοληπτικής ικανότητας και τη γενική και τακτική κοινοποίηση των δραστηριοτήτων αξιολόγησης της πιστοληπτικής ικανότητας. Κατά συνέπεια, παρέχει ισοδύναμη προστασία από άποψη ακεραιότητας, διαφάνειας, χρηστής διακυβέρνησης των οργανισμών αξιολόγησης πιστοληπτικής ικανότητας και αξιοπιστίας των δραστηριοτήτων αξιολόγησης της πιστοληπτικής ικανότητας.
            
            
               (7)Σύμφωνα με την τρίτη προϋπόθεση που ορίζεται στο άρθρο 5 παράγραφος 6 του κανονισμού (ΕΚ) αριθ. 1060/2009, το κανονιστικό καθεστώς τρίτης χώρας πρέπει να εμποδίζει την επέμβαση εποπτικών ή άλλων δημόσιων αρχών της τρίτης χώρας στο περιεχόμενο και στις μεθόδους των αξιολογήσεων της πιστοληπτικής ικανότητας. Το μεξικανικό Σύνταγμα ορίζει ότι οι διοικητικές αρχές δύνανται να ενεργούν μόνον όταν διαθέτουν ρητή εντολή ή εξουσία που προβλέπεται στο πλαίσιο της ισχύουσας νομοθεσίας. Δεν υπάρχει νομική διάταξη που να εξουσιοδοτεί τη CNBV ή οποιαδήποτε άλλη δημόσια αρχή να επηρεάζει το περιεχόμενο ή τις μεθόδους των αξιολογήσεων πιστοληπτικής ικανότητας.
            
            
               (8)Το νομοθετικό και εποπτικό πλαίσιο του Μεξικού εξακολουθεί να πληροί τις τρεις προϋποθέσεις που προβλέπονταν αρχικά στο άρθρο 5 παράγραφος 6 του κανονισμού (ΕΚ) αριθ. 1060/2009. Ωστόσο, ο κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου
                  3
                εισήγαγε πρόσθετες απαιτήσεις για τους ΟΑΠΙ που είναι εγγεγραμμένοι στην Ένωση, με αποτέλεσμα να καταστεί αυστηρότερο το νομικό και εποπτικό καθεστώς για τους εν λόγω ΟΑΠΙ. Αυτές οι πρόσθετες απαιτήσεις περιλαμβάνουν νομικά δεσμευτικούς κανόνες για τους ΟΑΠΙ όσον αφορά τις προοπτικές αξιολόγησης, τη διαχείριση συγκρούσεων συμφερόντων, τις απαιτήσεις εμπιστευτικότητας, την ποιότητα των μεθοδολογιών αξιολόγησης, καθώς και την παρουσίαση και κοινοποίηση των αξιολογήσεων πιστοληπτικής ικανότητας. 
            
            
               (9)Σύμφωνα με το άρθρο 2 δεύτερο εδάφιο περίπτωση 1) στοιχείο β) του κανονισμού (ΕΕ) αριθ. 462/2013, οι πρόσθετες απαιτήσεις ισχύουν για τους σκοπούς της αξιολόγησης της ισοδυναμίας των νομικών και εποπτικών πλαισίων τρίτων χωρών από την 1η Ιουνίου 2018.
            
            
               (10)Στο πλαίσιο αυτό, στις 13 Ιουλίου 2017, η Επιτροπή ζήτησε τη συμβουλή της ESMA σχετικά με την ισοδυναμία του νομοθετικού και εποπτικού πλαισίου του Μεξικού, μεταξύ άλλων, με τις πρόσθετες αυτές απαιτήσεις που θεσπίστηκαν με τον κανονισμό (ΕΕ) αριθ. 462/2013 και την απόφασή της σχετικά με το ουσιώδες τυχόν διαφορών. 
            
            
               (11)Στην τεχνική συμβουλή της, που δημοσιεύθηκε στις 17 Νοεμβρίου 2017, η ESMA ανέφερε ότι το νομοθετικό και εποπτικό πλαίσιο του Μεξικού σχετικά με τους ΟΑΠΙ περιλαμβάνει επαρκείς διατάξεις που να μπορούν να ανταποκριθούν στους στόχους των πρόσθετων απαιτήσεων που θέσπισε ο κανονισμός (ΕΕ) αριθ. 462/2013.
            
         
         
            
               (12)Ο κανονισμός (ΕΕ) αριθ. 462/2013 εισάγει, ως σημείο κγ), έναν ορισμό της προοπτικής αξιολόγησης στο άρθρο 3 παράγραφος 1 του κανονισμού (ΕΚ) αριθ. 1060/2009, ο οποίος πλέον επεκτείνει ορισμένες απαιτήσεις που ισχύουν για τις αξιολογήσεις πιστοληπτικής ικανότητας στις προοπτικές αξιολόγησης. Το νομοθετικό και εποπτικό πλαίσιο του Μεξικού δεν αναγνωρίζει ρητά τις προοπτικές αξιολόγησης ως χωριστό και διακριτό στοιχείο από την αξιολόγηση πιστοληπτικής ικανότητας, αλλά εάν ένας ΟΑΠΙ παράγει προοπτικές αξιολόγησης, η CNBV αναμένει από αυτόν να τηρεί τις ίδιες απαιτήσεις διαφάνειας, ανεξαρτησίας και κοινοποίησης που ισχύουν για τις αξιολογήσεις πιστοληπτικής ικανότητας. Επιπλέον, η CNBV συμπεριλαμβάνει στην εποπτική της παρακολούθηση την καταλληλότητα των προοπτικών αξιολόγησης σε συνδυασμό με τις αντιστοιχούσες προς αυτές αξιολογήσεις πιστοληπτικής ικανότητας.
            
            
               (13)Προκειμένου να ενισχυθεί η αντίληψη περί ανεξαρτησίας των οργανισμών αξιολόγησης πιστοληπτικής ικανότητας έναντι των αξιολογούμενων οντοτήτων, ο κανονισμός (ΕΕ) αριθ. 462/2013 επεκτείνει στο άρθρο 6 παράγραφος 4 και στα άρθρα 6α και 6β του κανονισμού (ΕΚ) αριθ. 1060/2009 τους κανόνες σχετικά με τις συγκρούσεις συμφερόντων στις συγκρούσεις συμφερόντων που προκαλούνται στις περιπτώσεις μετόχων ή μελών που κατέχουν σημαντική θέση εντός του ΟΑΠΙ. Το νομοθετικό και εποπτικό πλαίσιο του Μεξικού απαγορεύει γενικώς στους μετόχους και τα μέλη των διοικητικών συμβουλίων να κατέχουν, άμεσα ή έμμεσα, μετοχές της αξιολογούμενης οντότητας. Επιπλέον, οι ΟΑΠΙ δεν μπορούν να παρέχουν καμία υπηρεσία σε πελάτες οι οποίοι κατέχουν πάνω από το 5 % του κεφαλαίου τους. 
            
            
               (14)Ο κανονισμός (ΕΕ) αριθ. 462/2013 εισάγει νέες διατάξεις για να διασφαλιστεί ότι οι εμπιστευτικές πληροφορίες χρησιμοποιούνται μόνο για σκοπούς που σχετίζονται με δραστηριότητες αξιολόγησης πιστοληπτικής ικανότητας και προστατεύονται από απάτη, κλοπή ή κατάχρηση. Για τον σκοπό αυτό, το άρθρο 10 παράγραφος 2α του κανονισμού (ΕΚ) αριθ. 1060/2009 απαιτεί από τους ΟΑΠΙ να αντιμετωπίζουν όλες τις αξιολογήσεις πιστοληπτικής ικανότητας, τις προοπτικές αξιολόγησης και τις σχετικές πληροφορίες ως εμπιστευτικές πληροφορίες μέχρις ότου κοινοποιηθούν στο κοινό. Το νομοθετικό και εποπτικό πλαίσιο του Μεξικού προβλέπει λεπτομερείς απαιτήσεις σχετικά με τα μέτρα που πρέπει να λαμβάνουν οι ΟΑΠΙ για την προστασία των εμπιστευτικών πληροφοριών που αφορούν τους εκδότες. Εφαρμόζεται επομένως αξιόπιστο πλαίσιο για την προστασία κατά της κατάχρησης εμπιστευτικών πληροφοριών.
            
            
               (15)Ο κανονισμός (ΕΕ) αριθ. 462/2013 αποσκοπεί στην αύξηση του επιπέδου διαφάνειας και ποιότητας των μεθοδολογιών αξιολόγησης. Εισάγει στο παράρτημα Ι ενότητα Δ υποενότητα Ι παράγραφος 3 του κανονισμού (ΕΚ) αριθ. 1060/2009 υποχρέωση για τους ΟΑΠΙ να παρέχουν στην αξιολογούμενη οντότητα δυνατότητα να επισημαίνει τυχόν αντικειμενικά λάθη πριν από τη δημοσίευση της αξιολόγησης πιστοληπτικής ικανότητας ή της προοπτικής αξιολόγησης. Το νομοθετικό και εποπτικό πλαίσιο του Μεξικού απαιτεί από τους ΟΑΠΙ να ενημερώνουν την αξιολογούμενη οντότητα για την αξιολόγηση πιστοληπτικής ικανότητας πριν από τη δημοσίευσή της. Επιτρέπει στον ΟΑΠΙ και στην αξιολογούμενη οντότητα να συμφωνήσουν μεταξύ τους εάν ο ΟΑΠΙ θα πρέπει να ειδοποιήσει εκ ων προτέρων τον πελάτη και, εάν ναι, εντός ποιου χρονικού διαστήματος πριν από τη δημοσίευση θα πρέπει να υποβληθούν σχόλια.
            
            
               (16)Ο κανονισμός (ΕΕ) αριθ. 462/2013 εισάγει διασφαλίσεις στο άρθρο 8 παράγραφος 5α, παράγραφος 6 περιπτώσεις αα) και αβ) και παράγραφος 7 του κανονισμού (ΕΚ) αριθ. 1060/2009 προκειμένου να διασφαλιστεί ότι οποιαδήποτε τροποποίηση των μεθοδολογιών αξιολόγησης δεν θα έχει ως αποτέλεσμα λιγότερο αυστηρές μεθοδολογίες. Το νομοθετικό και εποπτικό πλαίσιο του Μεξικού απαιτεί από τους ΟΑΠΙ να δημοσιεύουν στους δικτυακούς τους τόπους τις μεθοδολογίες και τις διαδικασίες που χρησιμοποιούν για την έρευνα, την ανάλυση, τη διατύπωση απόψεων, την αξιολόγηση και την εξέταση σε σχέση με την πιστοληπτική ποιότητα, πριν τις χρησιμοποιήσουν, καθώς και οποιεσδήποτε ουσιώδεις αλλαγές στις μεθοδολογίες τους, ούτως ώστε το επενδυτικό κοινό να μπορεί να τις συμβουλεύεται. Ομοίως, οι ΟΑΠΙ διέπονται από την απαίτηση να επανεξετάζουν τις μεθοδολογίες και τα πρότυπά τους, αν και δεν υπάρχει ρητή απαίτηση για τη διεξαγωγή διαβούλευσης με τους συμμετέχοντες στην αγορά πριν από οποιαδήποτε αλλαγή στη μεθοδολογία τους, και να διορθώνουν σφάλματα που εντοπίζονται στις μεθοδολογίες τους. Εντούτοις, σε περίπτωση που οι ΟΑΠΙ επιφέρουν σημαντικές αλλαγές στις μεθοδολογίες αξιολόγησης, οφείλουν να ενημερώσουν τη CNBV σχετικά με τις τροποποιήσεις που επέφεραν στη μεθοδολογία αξιολόγησης και να τις κοινοποιήσουν στο κοινό χωρίς να αποκαλύψουν τον λόγο. Σε περίπτωση που επέλθει τροποποίηση στα πρότυπα και τις μεθοδολογίες αξιολόγησης ενός ΟΑΠΙ, ο τελευταίος οφείλει να επανεξετάσει όλες τις αξιολογήσεις που έχει ήδη εκδώσει.
            
            
               (17)Ο κανονισμός (ΕΕ) αριθ. 462/2013 ενισχύει τις απαιτήσεις σχετικά με την παρουσίαση και κοινοποίηση των αξιολογήσεων πιστοληπτικής ικανότητας. Σύμφωνα με το άρθρο 8 παράγραφος 2 και το παράρτημα Ι ενότητα Δ υποενότητα Ι παράγραφος 2α του κανονισμού (ΕΚ) αριθ. 1060/2009, οι ΟΑΠΙ συνοδεύουν την κοινοποίηση των μεθοδολογιών, των προτύπων και των βασικών παραδοχών αξιολόγησης με σαφείς και ευχερώς κατανοητές κατευθυντήριες γραμμές, που επεξηγούν τις παραδοχές, τις παραμέτρους, τα όρια και τις αβεβαιότητες που περιβάλλουν τα πρότυπα και τις μεθόδους αξιολόγησης που εφαρμόζονται σε αυτού του είδους τις αξιολογήσεις πιστοληπτικής ικανότητας. Το νομοθετικό και εποπτικό πλαίσιο του Μεξικού απαιτεί από τους ΟΑΠΙ να επισημαίνουν, στην αξιολόγηση πιστοληπτικής ικανότητας, ότι η τελευταία αποτελεί γνώμη του οργανισμού, περιλαμβάνει δε διασφαλίσεις που εγγυώνται ότι μόνον πληροφορίες συναφείς προς την αξιολόγηση πιστοληπτικής ικανότητας περιλαμβάνονται σε αυτήν. Το πλαίσιο του Μεξικού περιλαμβάνει επίσης απαιτήσεις που διασφαλίζουν ότι οι ΟΑΠΙ παρέχουν επαρκείς κατευθυντήριες γραμμές για την κατανόηση των αξιολογήσεων πιστοληπτικής ικανότητας από τους χρήστες τους.
            
            
               (18)Προκειμένου να ενισχυθεί ο ανταγωνισμός και να περιοριστούν οι πιθανότητες σύγκρουσης συμφερόντων στον τομέα των ΟΑΠΙ, ο κανονισμός (ΕΕ) αριθ. 462/2013 θεσπίζει μια απαίτηση στο παράρτημα Ι ενότητα Ε υποενότητα ΙΙ του κανονισμού (ΕΚ) αριθ. 1060/2009, σύμφωνα με την οποία η αμοιβή που χρεώνει ο ΟΑΠΙ για την παροχή υπηρεσιών αξιολόγησης πιστοληπτικής ικανότητας και βοηθητικών υπηρεσιών θα πρέπει να μην εισάγει διακρίσεις και να βασίζεται στο πραγματικό κόστος. Ο κανονισμός απαιτεί από τους ΟΑΠΙ να κοινοποιούν ορισμένες χρηματοοικονομικές πληροφορίες. Το νομοθετικό και εποπτικό πλαίσιο του Μεξικού απαιτεί από τους ΟΑΠΙ να παρέχουν στην CNBV δεδομένα για τις αμοιβές που χρεώνουν σε μεμονωμένους πελάτες επισημαίνοντας τα έσοδα για κάθε έναν εξ αυτών και παραθέτοντας λεπτομερώς τις υπηρεσίες που παρασχέθηκαν σε κάθε έναν εξ αυτών κατά το αμέσως προηγούμενο έτος. Οι ΟΑΠΙ κοινοποιούν δημοσίως εάν έχουν λάβει από την ίδια αξιολογούμενη οντότητα αμοιβή για άλλες υπηρεσίες πέραν των υπηρεσιών αξιολόγησης και το ποσοστό σε σχέση με την αμοιβή για υπηρεσίες αξιολόγησης. Επιπλέον, η CNBV διέπεται από τη γενική απαίτηση να διασφαλίζει την ισότιμη μεταχείριση όλων των πελατών των ΟΑΠΙ.
            
            
               (19)Κατά την αξιολόγηση του κανονιστικού καθεστώτος τρίτης χώρας, η Επιτροπή έχει ως οδηγό την αρχή της αναλογικότητας και μια προσέγγιση με βάση τον κίνδυνο. Λαμβανομένων υπόψη των παραγόντων που εξετάστηκαν, το νομοθετικό και εποπτικό πλαίσιο του Μεξικού για τους ΟΑΠΙ πληροί τις προϋποθέσεις που προβλέπονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 και θα πρέπει να συνεχίσει να θεωρείται ισοδύναμο με το νομοθετικό και εποπτικό πλαίσιο που καθιερώθηκε με τον εν λόγω κανονισμό.
            
            
               (20)Για λόγους ασφάλειας δικαίου, θα πρέπει να εκδοθεί νέα εκτελεστική απόφαση και, ως εκ τούτου, η εκτελεστική απόφαση 2014/247/ΕΕ θα πρέπει να καταργηθεί.
            
            
               (21)Η Επιτροπή, συνεπικουρούμενη από την ESMA, θα πρέπει να συνεχίσει να παρακολουθεί τακτικά την εξέλιξη των νομοθετικών και εποπτικών ρυθμίσεων που ισχύουν για τους ΟΑΠΙ, τις εξελίξεις στην αγορά και την αποτελεσματικότητα της εποπτικής συνεργασίας στους τομείς της παρακολούθησης και της επιβολής στο Μεξικό με γνώμονα τη διασφάλιση της διαρκούς συμμόρφωσης.
            
            
               (22)Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Για τους σκοπούς του άρθρου 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο του Μεξικού για τους οργανισμούς αξιολόγησης της πιστοληπτικής ικανότητας θεωρείται ισοδύναμο προς τις απαιτήσεις του κανονισμού (ΕΚ) αριθ. 1060/2009.
            
            
               Άρθρο 2
            
            
               Η εκτελεστική απόφαση 2014/247/ΕΕ καταργείται.
            
            
               Άρθρο 3
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες, 29.7.2019
            
            
               
                     Για την Επιτροπή
               
            
         
         
            
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 302 της 17.11.2009, σ. 1
               
               
                  
                     (2)
                  
                        Εκτελεστική απόφαση 2014/247/ΕΕ της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου του Μεξικού ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (ΕΕ L 132 της 3.5.2014, σ. 71).
               
               
                  
                     (3)
                  
                        Κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας (ΕΕ L 146 της 31.5.2013, σ. 1).